**An tAcht um Aghaidh a Thabhairt ar Bhulaíocht i Scoileanna (TÉ) 2016 – Eolas do Thuismitheoirí agus Cúramóirí**

**Intreoir**

Tá athrú ar an dlí maidir le bulaíocht i scoileanna.  Tugadh an tAcht um Aghaidh a Thabhairt ar Bhulaíocht i Scoileanna (TÉ) 2016 isteach ar an 1 Meán Fómhair 2021.

Sa dlí nua seo tá trí chuid:

1. Cuireann sé sainmhíniú dlíthiúil ar fáil ar an bhulaíocht atá le húsáid ag gach scoil;
2. Ní mór do gach scoil beartas frithbhulaíochta a bheith acu; a choinnítear faoi athbhreithniú rialta; agus
3. Ní mór do scoileanna taifead a choinneáil de thuairiscí bulaíochta, agus na céimeanna a ghlac siad le déileáil leo.

**Bulaíocht a Shainmhíniú**

Roimhe seo, bhí scoileanna ábalta a sainmhíniú féin ar bhulaíocht a chumadh. Bhí sé seo casta agus bhí sé níos deacra do scoileanna bulaíocht a aithint go leanúnach dá bharr. Is féidir an sainmhíniú dlíthiúil nua ar bhulaíocht a fháil ar shuíomhanna gréasáin na Roinne Oideachais (RO), an Údaráis Oideachais (UO) nó Fhóram Frithbhulaíochta Thuaisceart Éireann (NIABF) -ach is féidir é a achoimriú mar:

***Is é atá i gceist le bulaíocht de ghnáth ná iompraíocht a ghortaíonn, a dhéanann dochar nó a théann i fheidhm ar bhealach dochrach ar chearta agus ar riachtanais d’aon turas.***

Bíonn cineálacha éagsúla bulaíochta ann. Mar shampla:

* Fisiceach - bualadh, ciceáil nó bualadh buillí;
* Ó bhéal - tabhairt ainmneacha nó magadh faoi dhuine;
* Scríofa - go fisiciúil, go leictreonach; nó postáilte ar líne le feiceáil ag daoine eile; nó Eisiamh d’aon turas - duine a fhágáil amach arís agus arís eile le go mothaíonn an duine sin go holc.

Is féidir le meascán de chuid de na hiompraíochtaí seo nó iad uilig a bheith i gceist le bulaíocht.

Is príomhghné d’iompraíocht bhulaíochta í an intinn chun dochar a dhéanamh. Tá níos mó i gceist le bulaíocht ná spraoi nó magadh. Ní timpiste é ná duine a mhothaíonn gortaithe nuair nach rabhthas ag súil leis sin. De ghnáth níl bulaíocht i gceist le hargóint aonair, titim amach idir cairde ná troid fiú. Bíonn bulaíocht ann nuair a dhéanann duine amháin, nó grúpa daoine, rud éigin d’aon turas chun daoine eile a ghortú; go háirithe nuair a dhéantar an iompraíocht d'aon turas sin arís agus arís eile. Cé go ligeann an tAcht do scoileanna caitheamh le heachtraí aonair mar bhulaíocht, ba chóir go mbeadh sé seo fíor-annamh agus míneoidh Beartas Frithbhulaíochta na scoile cén dóigh an ndéanfaidh an scoil an cinneadh neamhghnách seo a ghlacadh.

**Tá sé tábhachtach mar sin go mbeadh comhthuiscint ag scoileanna, tuismitheoirí/cúramóirí agus daltaí ar an sainmhíniú ar bhulaíocht atá leagtha amach i mBeartas Frithbhulaíochta na scoile.**

Tá sé tábhachtach fosta a thuiscint, fiú má chinneann scoil nach raibh bulaíocht i gceist le heachtra, ar chúis ar bith, go gcaithfidh sí freagairt go cuí go fóill; ach sna cásanna seo déanfaidh sé sin tríd an bheartas iompraíochta daltaí a leanúint seachas an Beartas Frithbhulaíochta.

**Freagrachtaí na Scoile**

Bord na nGobharnóirí

Faoin Acht, tá Bord na nGobharnóirí i scoil freagrach as forbairt agus cur i bhfeidhm a Beartais Frithbhulaíochta agus a gcleachtas. Ní mór dóibh:

* A chinntiú go bhfuil Beartas Frithbhulaíochta i bhfeidhm.
* Go bhfuil an Beartas ar fáil saor in aisce do thuismitheoirí agus daltaí.
* Go leantar é mar is ceart nuair a thuairiscítear eachtraí.
* Go bhfuil an Beartas ag feidhmiú go héifeachtach le tacú le daltaí agus le bulaíocht a laghdú.
* Go ndéantar an Beartas a athbhreithniú gach ceithre bliana ar a laghad; agus go lorgaítear tuairimí na dtuismitheoirí agus na ndaltaí mar chuid d’athbhreithniú ar bith.

Soiléirítear san Acht fosta cá huair a bheas Beartas Frithbhulaíochta na scoileanna le húsáid. Faoin Acht, is gá do scoileanna bearta a bheith i bhfeidhm acu atá dírithe ar iompraíocht bhulaíochta a chosc:

* Ar áitreabh na scoile, i rith lá scoile;
* Agus dalta ag taisteal go dtí an scoil agus uaithi
* Agus faoi chúram dleathach ball foirne na scoile (m.sh. turais scoile); nó
* Agus an dalta ag fáil oideachais ar shiúl ón scoil (m.sh. dalta A-Leibhéil atá ag freastal ar ranganna ag scoile eile áitiúil)

Bulaíocht ar Líne

Tarlaíonn formhór na gcásanna de chibearbhulaíocht taobh amuigh den scoil, rud a chiallaíonn nach mbíonn scoileanna in ann gníomh díreach a dhéanamh i gcónaí.

Is féidir le scoileanna bearta a chur i bhfeidhm a chuideodh le bulaíocht ar líne taobh amuigh d’uaireanta na scoile a chosc.  Mar shampla, is féidir le daltaí foghlaim/comhairle a fháil faoi iompraíocht ar líne agus na rioscaí a bhaineann leis trí churaclam na scoile agus trí pháirt a ghlacadh i ngníomhaíochtaí do Sheachtain Frithbhulaíochta agus Lá Sábháilteachta Idirlín.

Tá sé tábhachtach a thuiscint, cé go ligeann an tAcht do scoileanna freagairt d’eachtraí bulaíochta ar líne, go ndéanann sé soiléir go gcaithfidh gach scoil cinneadh a dhéanamh cad a dhéanfaidh agus nach ndéanfaidh siad. Ba chóir do scoileanna a shoiléiriú ina mBeartas Frithbhulaíochta, go díreach cad iad na teorainneacha atá leagtha amach acu.

**Eachtraí Bulaíochta agus Eachtraí Líomhnaithe Bulaíochta a Thaifeadadh**

Faoin Acht, ní mór do scoileanna gach eachtra bulaíochta agus iompraíocht líomhnaithe bulaíochta a thuairiscítear a thaifeadadh. Ní mór do scoileanna taifead a dhéanamh de:

* Cén dóigh a bhfuil an iompraíocht bhulaíochta ag tarlú (na modhanna, m.sh. ó bhéal, go fisiciúil, ar líne).
* Cad é, bunaithe ar an eolas atá ar fáil, an spreagadh a bheadh ann don iompraíocht bhulaíochta (m.sh. cine, creidimh, claonadh gnéis, féiniúlacht inscne, míchumas, srl.).
* An dóigh ar thug an scoil aghaidh ar an eachtra.

Tabharfaidh na taifid deis don scoil scála agus nádúr na bulaíochta taobh istigh den scoil a thuiscint, a chinntiú go bhfuil a beartas ag obair, a aithint go gasta agus gníomh a dhéanamh má thagann ceisteanna nua ar bith chun cinn; agus a chinntiú go bhfuil tacaíocht chuí agus éifeachtach á fáil ag daltaí.  Léireoidh na taifid gur ghlac sí go dáiríre le gach eachtra agus gur ghníomhaigh sí go pras chun an cás a réiteach.

Beidh na taifid seo mar chuid de ghnáth-thaifid rúnda na scoile ar dhaltaí agus ní aistreofar iad má bhogann dalta go scoil nua.

**Cad a chiallaíonn na hathruithe seo dom?**

Baineann formhór na n-athruithe seo le seasmhacht níos fearr a chinntiú faoin dóigh a ndéanann scoileanna iarracht bulaíocht a chosc, ag cinntiú go bhfuil an t-eolas atá de dhíth orthu acu chun monatóireacht a dhéanamh ar an fhadhb taobh istigh dá scoil; agus gníomh a dhéanamh go gasta nuair a thagann na saincheisteanna céanna chun cinn arís agus arís eile.  Ní athróidh an tAcht an dóigh ar chóir do pháistí agus daoine óga, nó a dtuismitheoirí cúramóirí, imní ar bith faoi iompraíocht bhulaíochta a ardú le scoil. I gcás mar seo ba chóir duit:

* D’imní a thuairisciú do mhúinteoir ranga nó foirme do pháiste;
* A iarraidh le bualadh leis an Phríomhoide mura bhfuil tú sásta le freagairt na scoile; agus
* Má tá tú míshásta go fóill, is féidir leat gearán a dhéanamh le Cathaoirleach Bhord Gobharnóirí na scoile.

Má bhain tú triail as próiseas gearáin na scoile, is féidir leat an cheist a ardú le hOmbudsman Seirbhísí Poiblí Thuaisceart Éireann (NIPSO) a bheidh ábalta a fhiosrú ar chloígh an scoil lena cuid polasaithe mar is ceart.

Mar gheall ar a ndualgais faoin dlí nua seo, is féidir leat a bheith muiníneach go bhfuil scoileanna ag glacadh ceist na bulaíochta go dáiríre. Tá ról le himirt ag gach duine ar scoil, agus leagann an dlí amach an fhreagracht atá ar gach scoil a bheith ag obair chun a daltaí a chosaint, cosc ​​a chur ar bhulaíocht agus freagairt go pras agus go héifeachtach d’iompraíocht bhulaíochta ar bith a tharlaíonn.  Beidh na taifid mar fhianaise de seo agus beidh tú i dteideal taifead ar bith ina luaitear tú féin / do pháiste a fheiceáil. Ní mór do scoileanna, áfach, rúndacht a ndaltaí ar fad a chosaint agus mar sin ní bheidh tú i dteideal sonraí a fheiceáil faoi ghníomh ar bith a rinneadh maidir le dalta ar bith atá i gceist seachas tú féin / do pháiste.

**Tacaíocht bhreise**

Tá sraith straitéisí curtha le chéile ag NIABF do thuismitheoirí agus cúramóirí maidir le bheith ag obair le scoil a bpáiste le dul i ngleic le himní faoin bhulaíocht. Is féidir an acmhainn seo, agus tuilleadh cuidithe agus tacaíocht, a fháil ar shuíomh gréasáin NIABF ag Northern Ireland Anti-Bullying Forum toolkit http://www.endbullying.org.uk/publications/pc-toolkit/